  Руслан Нуриахметов Анжелика Тихонова корреспондент 4-тӥ инвожое Удмуртиысь Красногорск черкогуртын Россиысь калыкъёслэн лулчеберет кылёсбурзылэн арез улсын но улосвыламы вордӥськем тодмо актрисалы Ольга Книппер-Чеховалы сӥзьыса, театр устолыкъя «Театр под открытым небом» IV элькун фестиваль-вожвылъяськон ортчоз. Куриськонъёсты 27-тӥ куартолэзёзь кутозы. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Вожвылъяськонэ театр коллективъёс но нимаз лыдӟисьёс пыриськыны быгато. Соосты арлыдъя кык категориосъя учкозы: 7-16 аресъемъёс но 17 но тросгес аресъемъёс. Театр коллективъёс 20 минутозь спектакль, театрализованной программа яке спектакльысь люкетсэ возьматыны, нош лыдӟисьёс прозаысь люкетсэ лыдӟыны (5 минутозь) кулэ луозы. Пыриськисьёсты Удмуртиысь театр удысысь ӧнерчиос дунъялозы. Соос режиссуразэ, актёръёслэсь быгатонлыксэс, аспӧртэмлыксэс, художественной но технической театр амалъёсты кутэмзэс дунъялозы. Фестиваль-вожвылъяськон улсын мукет площадкаос но ужалозы. «Со страниц любимых книг» площадкаын литератураысь «улэп суредъёсты» возьматозы. Туспуктэм лэсьтон салон ужалоз. Нош «Деревенская ярмарка» площадкаын Красногорск ёросысь кибашлыос ужъёссэс возьматозы но мастер-классъёс ортчытозы. Фестиваль-вожвылъяськон сярысь пыр-почгес чӧлсконпусъя тодыны луэ. Ольга Леонардовна Книппер-Чехова – Москваысь чеберлыко академ театрысь (МХАТ, али МХТ) актриса, гожъяськисьлэн Антон Чеховлэн кузпалэз. Вордӥськиз 1868-тӥ арын 9-тӥ куарусёнэ Глазкарын (куд-ог ивортонъёсъя – Глаз уездысь Кокман черкогуртын (али Красногорск ёрос)  Тодэ вайытом, кылем арын Антон Чеховлэн музей-юртъер котыраз Удмуртиысь гоносутэрпуосты мерттӥзы. Кемалась ик ӧвӧл элькунын йӧскалык нылпи театръёслэн «Артэ» улосвылкуспо фестиваль-вожвылъяськонзы ортчиз. Тегъёс: Удмуртия Красногорск Театр вожвылъяськон Лулчеберет  